**UVOD**

# Opće informacije o visokom učilištu i predloženom studijskom programu

|  |  |
| --- | --- |
| Naziv visokog učilišta: | Sveučilište Josipa Jurja Strossmayera u Osijeku  FAKULTET ZA ODGOJNE I OBRAZOVNE ZNANOSTI  OIB 28082679513  MB 1404881 |
| Adresa: | Ulica cara Hadrijana 10  31000 Osijek |
| Telefon: | 031 321 - 700 |
| Faks: | 031 321 - 899 |
| E-adresa: | [helpdesk@foozos.hr](mailto:helpdesk@foozos.hr) |
| Mrežna stranica: | [http://www.foozos.hr](http://www.foozos.hr/) |

|  |  |
| --- | --- |
| Naziv studijskoga programa | **OBRAZOVNE ZNANOSTI I PERSPEKTIVE OBRAZOVANJA** |
| Nositelj studijskoga programa | Sveučilište Josipa Jurja Strossmayera u Osijeku  FAKULTET ZA ODGOJNE I OBRAZOVNE ZNANOSTI |
| Vrsta studijskoga programa | Poslijediplomski sveučilišni doktorski studij interdisciplinarnih znanosti |
| Razina studijskoga programa | Razina 3 - poslijediplomski doktorski studij |
| Akademski naziv koji se stječe po završetku studija | Doktor znanosti iz interdisciplinarnog područja znanosti (8.0), polje obrazovne znanosti (8.05)  (dr. sc.) |

# Odluka o pokretanju novog studijskog programa

Elaborat o poslijediplomskom sveučilišnom doktorskom studiju iz znanstvenoga područja interdisciplinarnih znanosti izrađen je sukladno Zakonu o znanstvenoj djelatnosti i visokom obrazovanju i njegovim izmjenama (NN 123/03., 154/04., 174/04., 02/07., 46/07., 45/09., 63/11., 94/13., 139/13., 101/14., 60/15., 131/17.), Strategijom obrazovanja, znanosti i tehnologije (MZOS, 2014) te:

1. Zakonom o osiguranju kvalitete u znanosti i visokom obrazovanju (NN 45/09),
2. Pravilnikom o sadržaju dopusnice te uvjetima za izdavanje dopusnice za obavljanje djelatnosti visokog obrazovanja, izvođenje studijskog programa i reakreditaciju visokih učilišta (NN 24/10),
3. Uputama za sastavljanje prijedloga studijskih programa Agencije za znanost i visoko obrazovanje od 22. 12. 2010.

|  |  |
| --- | --- |
| Dokument odobrenja | Odluka Fakultetskog vijeća Fakulteta za odgojne i obrazovne znanosti |

# Nastavnici koji su sudjelovali u izradi elaborata

|  |  |
| --- | --- |
| Autorica elaborata i voditeljica doktorskoga studija | dr. sc. Emina Berbić Kolar, izvanredna profesorica Fakulteta za odgojne i obrazovne znanosti, područje humanističkih znanosti, znanstveno polje filologija |
| Nastavnici koji su sudjelovali u izradi programa | 1. dr. sc. Anđelka Peko, redovita profesorica u trajnom zvanju Fakulteta za odgojne i obrazovne znanosti, područje društvenih znanosti, znanstveno polje pedagogija 2. dr. sc. Irella Bogut, redovita profesorica Fakulteta za odgojne i obrazovne znanosti, interdisciplinarno područje znanosti, izborna znanstvena polja 1.05 biologija i 5.07 pedagogija 3. dr. sc. Edita Borić, redovita profesorica Fakulteta za odgojne i obrazovne znanosti, područje društvenih znanosti, znanstveno polje pedagogija 4. dr. sc. Zdenka Kolar-Begović, redovita profesorica Fakulteta za odgojne i obrazovne znanosti, područje prirodnih znanosti, znanstveno polje matematika 5. dr. sc. Damir Matanović, redoviti profesor Fakulteta za odgojne i obrazovne znanosti u Osijeku, područje humanističkih znanosti, znanstveno polje povijest 6. dr. sc. Vesnica Mlinarević, redovita profesorica Fakulteta za odgojne i obrazovne znanosti, područje društvenih znanosti, znanstveno polje pedagogija |

**OPĆENITO O STUDIJSKOM PROGRAMU**

# Naziv studijskog programa

Poslijediplomski sveučilišni doktorski studij ***Obrazovne znanosti i perspektive obrazovanja***

# Nositelj/izvođač studijskog programa

Sveučilište Josipa Jurja Strossmayera u Osijeku

Trg Svetog Trojstva 3

31000 Osijek

[www.unios.hr](http://www.unios.hr/)

Sveučilište Josipa Jurja Strossmayera u Osijeku

Fakultet za odgojne i obrazovne znanosti

Cara Hadrijana 10

31000 Osijek

www.foozos.hr

# Tip studijskog programa

Sveučilišni studij.

# Razina studijskog programa

3 – poslijediplomski doktorski studij.

# Znanstveno ili umjetničko područje

Interdisciplinarna područja znanosti (8)

# Znanstveno ili umjetničko polje

Obrazovne znanosti (8.05)

# Znanstvena ili umjetnička grana

Za polje obrazovnih znanosti nema specificiranih grana.

# Uvjeti upisa na studijski program

Na ovaj doktorski studij mogu se upisati pristupnici koji su prethodno završili:

1. integrirani preddiplomski i diplomski Učiteljski studij,
2. diplomski sveučilišni studij Rani i predškolski odgoj i obrazovanje,
3. sveučilišne diplomske studije nastavničkih usmjerenja iz drugih područja znanosti,
4. diplomski studij na nastavničkom fakultetu prema ranijim programima koji je izjednačen s akademskim zvanjima stečenim prema novom studijskom programu,
5. ovaj je poslijediplomski doktorski studij otvoren također i za upis svih drugih stručnjaka koji su završili nenastavničke fakultete, ali su nakon studija stekli licencu za izvođenje nastave u osnovnim i srednjim školama te cjeloživotnom obrazovanju mladih i odraslih stjecanjem dodatnih pedagoških kompetencija za rad u osnovnim i srednjim školama te u području odgoja (program 60 ECTS bodova ili s tim izjednačeni programi).

Pristupnici koji nisu završili diplomske studije iz polja obrazovnih znanosti mogu se upisati na doktorski studij ***Obrazovne znanosti i perspektive obrazovanja*** uz uvjet prethodnog polaganja razlikovnih ispita. Povjerenstvo za upis na doktorski studij usporedit će studijske programe pristupnika i donijeti odluku o sadržaju, broju i načinu polaganja razlikovnih ispita.

Pristupnicima koji su stekli magisterij znanosti ili apsolvirali na srodnom poslijediplomskom studiju povjerenstvo za upis na doktorski studij može priznati dio obveza na ovom doktorskom studiju.

Na sve pristupnike odnose se i sljedeći dodatni uvjeti za upis na doktorski studij ***Obrazovne znanosti i perspektive obrazovanja:***

* prosjek ocjena ostvaren na diplomskom studiju: minimalan prosjek 3,50 i/ili 2 preporuke sveučilišnih profesora,
* poznavanje engleskog ili drugog svjetskog jezika na razini B2 (priložiti službenu potvrdu),
* motivacija za znanstveno-istraživački rad (usmeni razgovor s kandidatom uz izrađen i usmeno prezentiran prednacrt istraživanja).

Pod jednakim uvjetima prednost u rangiranju imat će kandidati s obzirom na:

* + objavljene znanstvene ili stručne radove iz polja obrazovnih znanosti,
  + radno iskustvo na znanstveno-istraživačkom projektu iz polja obrazovnih znanosti ili srodnih područja uz potvrdu voditelja projekta.

Pristupnici na ovaj doktorski studij bit će birani prema listi prvenstva oblikovanoj na temelju uspjeha na prethodno završenom studiju, broju objavljenih znanstvenih i/ili stručnih radova, radnom iskustvu na znanstvenim projektima koje financira MZO, *Hrvatska zaklada za znanost, Nacionalna zaklada za znanost, visoko školstvo i tehnologijski razvoj RH* ili međunarodnim znanstvenim projektima te na temelju ocjene izrađenog i prezentiranog prednacrta istraživanja.

Imena izabranih pristupnika, njihove kvalifikacije, kao i imena preporučitelja, javno se objavljuju na mrežnoj stranici Fakulteta za odgojne i obrazovne znanosti.

# Trajanje studija u semestrima

Poslijediplomski sveučilišni doktorski studij ***Obrazovne znanosti i perspektive obrazovanja*** traje tri godine (šest semestra). Zadnja godina, predviđena je za izradu i obranu doktorskoga rada.

# Ukupan broj ECTS bodova

Završetkom poslijediplomskog doktorskog studija ***Obrazovne znanosti i perspektive obrazovanja*** stječe se minimalno 180 ECTS bodova.

# Akademski naziv koji se stječe završetkom studija

Završetkom poslijediplomskog doktorskog studija ***Obrazovne znanosti i perspektive obrazovanja*** stječe se akademski naziv doktora obrazovnih znanosti (dr. sc. obrazovnih znanosti).

# Analiza usklađenosti studijskog programa sa strateškim ciljevima Fakulteta za odgojne i obrazovne znanosti

Predloženi program poslijediplomskog studija u cijelosti je usklađen sa Strategijom Sveučilišta, posebice u dijelu jačanja interdisciplinarnih poslijediplomskih doktorskih studija kojima je svrha jačanje znanstvenih kompetencija polaznika. U Strategiji Fakulteta za odgojne i obrazovne znanosti novi poslijediplomski studijski program postavlja se kao temelj suvremenog procesa odgoja i obrazovanja na svim razinama.

Također, Strategijom Fakulteta za odgojne i obrazovne znanosti (2017. - 2021.) kao jedan od strateških ciljeva postavljeno je i pokretanje novih preddiplomskih, diplomskih i poslijediplomskih studija koji odražavaju novo stanje u obrazovnom sustavu Republike Hrvatske.

Strategija Sveučilišta, u točki 1.6., navodi kako *Sveučilište Josipa Jurja Strossmayera u Osijeku prema postignutoj razini razvoja teži novom iskoraku prema konkurentskoj prednosti i poželjnom mjestu studiranja i rada. Stoga, razvoj temelji na bogatom kulturnom i povijesnom nasljeđu u užem regionalnom kontekstu i širem (srednje)europskom kontekstu. Isto tako nastoji očuvati tradicijske vrijednosti i posebnosti visokog obrazovanja koje baštini preko tri stoljeća. U viziji razvoja osječkog Sveučilišta temeljna odrednica je razvoj modernog, autonomnog, istraživačkog, obrazovnog i inovacijskog središta koje će omogućiti* ***izradu novih studijskih programa i profiliranje stručnjaka u skladu s potrebama tržišta rada na prostorima istočne Hrvatske i šire.***

Predloženi studijski program u skladu je s vizijom Fakulteta koja pretpostavlja sustavno razvijanje i unaprjeđivanje znanstveno-istraživačkih ustrojbenih jedinica i izvedbu nastavnih programa koji studentima osiguravaju stjecanje znanja i vještina primjerenih izazovima suvremenoga društva. Program je posebice u suglasju sa strateškim ciljem unaprjeđenja nastavnoga procesa kroz izradu i izvođenje suvremeno ustrojenih interdisciplinarnih studija koji će, prije svega, imati zadatak osposobljavati buduće stručnjake za profesionalan i odgovoran individualan i timski rad u zajednici; također, program odgovara cilju planskog uvođenja novih studijskih programa sukladno potrebama tržišta rada i sukladno mogućnostima koje Fakultetu stoje na raspolaganju. Usporena gospodarska aktivnost Republike Hrvatske koja je rezultat recesijskog razdoblja iznimno pogađa mlade ljude ugrožavajući njihovo zapošljavanje, razvoj karijere, osamostaljivanje i budućnost. Prema podatcima *Eurostata,* Hrvatska je na trećem mjestu najviše stope nezaposlenosti mladih u Europi (38%). Neovisno o ekonomskoj situaciji u zemlji, mlade osobe, iako visoko obrazovane, teško pronalaze posao te u pravilu nemaju pravog radnog iskustva, preporuka kao ni dovoljno informacija o poslodavcima i poslovima. Nakon završenog fakulteta za njih slijedi razdoblje u kojem se (samostalno ili uz pomoć drugih) usmjeravaju i odlučuju u izboru karijere, odnosno potrazi za poslom. Upravo oni predstavljaju sutrašnje, potencijalno zaposlene, osobe.

S obzirom na strateške akte Republike Hrvatske, predloženi studij na nekoliko razina preuzima i promiče postavke iz više ključnih dokumenata:

1. **Polaznih osnova Hrvatskog kvalifikacijskog okvira** - predstavlja bitan uvjet za uređenje sustava cjeloživotnoga obrazovanja sa zadaćom povezivanja postignuća svih obrazovnih institucija i postavlja ih u međusobne odnose Republike Hrvatske u međunarodnoj razmjeni. Njime se postavljaju jasni kriteriji kvalitete stjecanja kvalifikacije, odnosno skup kompetencija koje sudionik obrazovanja može očekivati da će imati nakon završetka obrazovanja za kvalifikaciju određene razine omogućujući da se postignuća učenja mjere i uspoređuju jedna s drugima
2. **Hrvatskoga kvalifikacijskog okvira** koji ima reformsku ulogu u sustavu obrazovanja što uključuje: obrazovne programe temeljene na ishodima učenja i usklađene s potrebama tržišta rada, transparentne kriterije ocjenjivanja ishoda učenja, razvoj kriterija i procedura za vrednovanje i priznavanje ishoda neformalnog i informalnog učenja, osnaživanje i daljnji razvoj cjeloživotnog učenja te osiguranje kvalitete stjecanja svih kvalifikacija. Osnovni su ciljevi HKO-a, između ostalog, osiguravanje uvjeta za kvalitetno obrazovanje i učenje u skladu s potrebama gospodarskog razvoja, socijalne uključivosti i ravnomjernog razvoja, jačanje konkurentske prednosti hrvatskog gospodarstva koja se temelji na ljudskim potencijalima, osiguravanje uvjeta za jednaku dostupnost obrazovanju tijekom cijelog života te jednostavnost prepoznavanja i priznavanja inozemnih kvalifikacija u Republici Hrvatskoj i hrvatskih kvalifikacija u inozemstvu s obzirom na stečena znanja, na razini poslijediplomskog sveučilišnog studija, kroz sljedeće elemente:

* **socijalne vještine** kroz upravljanje i vođenje složenom komunikacijom, interakcijama s drugima te procesom suradnje u različitim društvenim skupinama u nepredvidivim socijalnim situacijama,
* **samostalnost** kroz upravljanje i vođenje razvojnih aktivnosti u nepredvidivim uvjetima okruženja i donošenje odluka u uvjetima nesigurnosti,
* **odgovornost** u vidu preuzimanja osobne i timske odgovornosti za odlučivanje i uspješno provođenje i izvršenje zadataka u nepredvidivim uvjetima te društvene i etičke odgovornosti tijekom izvršenja zadataka i posljedica rezultata tih zadataka,
* **znanja** za kreiranje i vrednovanje novih činjenica, pojmova, postupaka, principa i teorija u području znanstvenih istraživanja što dovodi do pomicanja granica poznatoga,
* **spoznajne vještine** kroz korištenje naprednih, složenih, originalnih, visokospecijaliziranih znanja, vještina, aktivnosti i postupaka potrebnih za razvijanje novih znanja i novih metoda te za integriranje različitih područja,
* **psihomotoričke vještine** po načelu stvaranja, vrednovanja i izvođenja novih predloženih specijaliziranih radnji i novih metoda, instrumenata, alata i materijala.

Predloženim studijskim programom u cijelosti je ostvarena povezanost predloženih ishoda učenja i potreba tržišta rada te isprepletenost obrazovnog sustava i realnog sektora što je u cijelosti usklađeno s temeljnom zadaćom navedenih strateških dokumenata. S druge strane, predloženi program poslijediplomskoga studija preuzima i potiče ideju da je znanstveno-istraživački rad i djelotvorno prenošenje njegovih rezultata u usluge i procese jedna od temeljnih poluga u stvaranju konkurentnog gospodarstva i društva znanja.

# Kompetencije koje stječe student završetkom predloženog studijskog programa

Cilj je doktorskoga studija prikazati studentima širu, interdisciplinarnu perspektivu pri odabiru tema iz područja obrazovanja uključivanjem stručnjaka iz različitih područja znanosti u kritična pitanja kojima se bavi područje obrazovanja u modernom društvu. Time će doktorandi razviti razumijevanje kompleksnih pitanja koja utječu na značajnu promjenu obrazovnih politika i prakse. Program studentima omogućuje stjecanje kompetencija u području razumijevanja i primijene različitih modela edukacije kao i izrade novih edukativnih programa te programa intervencije i prevencije problema koji se pojavljuju u suvremenom društvu. Ujedno studenti stječu kompetencije za izradu doktorskoga rada kao i za primjenu rezultata znanstvenih istraživanja u različitim interdisciplinarnim područjima znanosti. Pored navedenoga, program uključuje i poticanje osobnog i profesionalnog razvoja studenata kroz individualne konzultacije i objavljeni rad s mentorom.

Temeljne kompetencije koje će studenti steći odnose se na širok raspon znanja i spoznaja iz područja psihologije, pedagogije, filologije, informacijskih znanosti, održivog razvoja i bioetike, povijesti, kineziologije, umjetničkih područja te specifičnih vještina koje se mogu demonstrirati u različitim područjima

Specifične se kompetencije odnose na pojedinačno programsko područje, a obuhvaćaju: edukaciju vezanu uz problematiku suvremenih perspektiva obrazovanja, kvalitetu rada odgojno-obrazovnih ustanova, održivi razvoj, specifičnosti humanističkih i baštinskih tema u okviru obrazovnih znanosti.

Pored navedenih specifičnih područja, važne su i generičke kompetencije na meta-razini, kao što su kritičko mišljenje i kritički pristup pri korištenju podataka dobivenih različitim metodama i iz različitih izvora, razvoj znanstvene spoznaje i pisanja znanstvenih radova, kao i preuzimanje odgovornosti za vlastito učenje i razvoj svijesti o potrebi cjeloživotnoga učenja.

Kompetencije, znanja i vještine koje studenti stječu na pojedinim kolegijima navedeni su u opisima kolegija u 4. poglavlju ovoga elaborata.

Doktor obrazovnih znanosti bit će osposobljen za znanstveno-istraživački rad u području obrazovanja specifičnih skupina, kao i za izradu i primjenu različitih edukativnih programa, uključujući i specifične programe prevencije poteškoća s kojima se svakodnevno susreću na različitim razinama (dječji vrtići, osnovne i srednje škole, fakulteti, specijalne ustanove, itd.) u modernom društvu. Također će steći znanstveno-istraživačke kompetencije koje će mu na temelju novostečenih znanja omogućiti razvoj kritičnog mišljenja kao i sagledavanje problematike iz interdisciplinarne perspektive.

# Mehanizam osiguravanja vertikalne mobilnosti studenata u nacionalnom i međunarodnom prostoru visokog obrazovanja

Vertikalna mobilnost studenata u nacionalnom i međunarodnom prostoru visokog obrazovanja može se ostvariti na nekoliko načina, uz potporu Službe za međunarodnu i međusveučilišnu suradnju Sveučilišta, kroz:

1. bilateralnu i multilateralnu suradnju (znanstveno-istraživački projekti, FP7),
2. međunarodne programe (LLP ERASMUS, Erasmus+, CEEPUS) i
3. međusveučilišnu suradnju (priznavanje inozemnih kvalifikacija).

Nadalje, sadržaj i forma poslijediplomskog sveučilišnog studija počiva na sustavu ECTS bodova. Navedeni kriterij počiva na bodovnom sustavu (ECTS = European Credit Transfer System), gdje svaki pojedinačni kredit (bod) predstavlja koeficijent opterećenja studenata kojim se u određenom smislu iskazuje vrijeme koje polaznik treba utrošiti za uspješno savladavanje gradiva. To znači da se ne uračunava samo vrijeme provedeno na predavanjima, seminarima i vježbama, nego također i vrijeme utrošeno za studiranje gradiva, tj. na samostalno učenje, na ispitivanje i na druge provjere znanja. Koeficijenti opterećenja postaju zasluženi bodovi tek nakon položenog ispita, odnosno zahtjeva ispunjenih u skladu s nastavnim planom i programom, a kojima polaznik poslijediplomskoga doktorskog studija dokazuje da ima uvjete za pristup izradi doktorskoga rada. ECTS bodovi za pojedini predmet su unaprijed određeni i proizlaze iz satnice pojedinoga kolegija, njegovoga značenja i složenosti, te obveza koje je potrebno ispuniti kako bi se pojedini kolegij položio. Načelno, polaganje pojedinoga ispita ovisi o prikazanim individualnim i grupnim aktivnostima na nastavi, pojedinačno i timski izrađenim zadatcima i projektima, riješenim testovima te ostalim oblicima provjeravanja znanja, seminarskim i pristupnim radovima, kritičkim prikazima, odslušanim radionicama kao i završnom usmenom ispitu. Sva pitanja vezana uz organizaciju i izvedbu studija usklađena su s jedinstvenim Pravilnikom o poslijediplomskim studijima na Sveučilištu Josipa Jurja Strossmayera u Osijeku, Statutom Sveučilišta Josipa Jurja Strossmayera u Osijeku i Zakonom o znanstvenoj djelatnosti i visokom obrazovanju.

Struktura studija osmišljena je tako da student tijekom 6 semestara završi studijski program. Tijekom prva dva semestra naglasak je na znanstveno-istraživačkim znanjima (metodologija i analiza podataka) koji se realiziraju u obveznim i izbornim kolegijima kroz pohađanje nastave i polaganje ispita, dok je tijekom trećeg i četvrtog semestra naglasak na specifičnim kompetencijama i praktičnim znanjima koje će studenti steći izbornim kolegijima te uz mentoriranje primijeniti na znanstveno-istraživački rad (prikaze rezultata istraživanja na konferencijama, objavom znanstvenih radova). Također, u četvrtom semestru će se pristupiti obrani nacrta doktorskoga rada, a tijekom posljednje godine naglasak je na samostalnoj izradi doktorskoga rada uz vodstvo mentora. Slijedom takve studijske strukture, osigurana je visoka pokretljivost studenata na razini Fakulteta i Sveučilišta, ali i na razini ostalih kompatibilnih fakulteta na drugim sveučilištima u Republici Hrvatskoj i Europskoj uniji. Raspodjela ECTS bodova sukladna je i slijedi načela usuglašavanja visokoškolskoga obrazovanja unutar Europskog prostora visokog obrazovanja, a u skladu sa Standardima i smjernicama osiguravanja kvalitete Europskog prostora visokog obrazovanja.

Studenti poslijediplomskoga doktorskog studija unutar hrvatskoga obrazovnog sustava (HOS) imaju mogućnost prijenosa i priznavanja stečenih ECTS bodova koje su ostvarili na drugom visokom učilištu u Republici Hrvatskoj na poslijediplomskoj razini obrazovanja. Odluku o navedenome donosi Vijeće poslijediplomskoga doktorskog studija sukladno [Lisabonskoj konvencij](http://conventions.coe.int/Treaty/Commun/QueVoulezVous.asp?NT=165&CL=ENG)i (Konvencija o priznavanju visokoškolskih kvalifikacija u području Europe), 1997 (Ugovor Vijeća Europe br. 165), [Zakonu o potvrđivanju Konvencije o priznavanju visokoškolskih kvalifikacija u području Europe](http://narodne-novine.nn.hr/clanci/medunarodni/327872.html) (NN, Međunarodni ugovori, br: 9/02 i 15/02), Zakonu o znanstvenoj djelatnosti i visokom obrazovanju (NN br. 129/03., 198/03., 105/04., 174/04., 46/07., 45/09., 63/11., 94/13., 139/13., 101/14., 60/15.) i Zakonu o priznavanju inozemnih obrazovnih kvalifikacija (NN br. [158/03](http://narodne-novine.nn.hr/clanci/sluzbeni/306846.htm) i [198/03](http://narodne-novine.nn.hr/clanci/sluzbeni/2003_12_198_3154.html))

Očekuje su ostvarivanje bilateralne i/ili multilateralne suradnje u realizaciji studija s drugim hrvatskim i europskim studijima; omogućavanje mobilnosti studenata, koji dio studija mogu ostvariti na drugim hrvatskim ili europskim sveučilištima te time zadovoljiti raznolikosti kurikula prilagođenoga individualnim interesima studenata. Predviđa se intenzivna suradnja i mobilnost studenta i nastavnika u pojedinom semestru i to posebice gostovanje sveučilišnih nastavnika kao gostujućih profesora s partnerskih sveučilišta na pojedinim predavanjima, kao i mogućnost održavanja zajedničke nastave iz pojedinih predmeta, organiziranjem zajedničkih seminara, radionica, predavanja na daljinu kao i studijska putovanja u dogovoru s partnerskim sveučilištima.

# Povezanost predloženog studijskog programa s modernim vještinama i strukom

S obzirom na to da nastavnici koji su uključeni u izvođenje studijskoga programa imaju dugogodišnje iskustvo u radu s djecom i mladima te radi svoga znanstvenoga napredovanja prate istraživanja na međunarodnoj razini, osiguran je kvalitetan pristup nastavi u dimenziji povezanosti sa suvremenim znanstvenim spoznajama. Također, nastavnici koji će izvoditi nastavu posjeduju visoko razvijene znanstvene i istraživačke kompetencije koji su se kroz objavljivanje znanstvenih radova, vođenje i sudjelovanje na različitim projektima, ljetnim i zimskim školama, sudjelovanju i organiziranju međunarodnih skupova i sl., pokazale kao kvalitetne te priznate i na međunarodnoj razini.

Predlagač programa, Fakultet za odgojne i obrazovne znanosti, kroz svoje temeljne programe osposobljavanja (integrirani preddiplomski i diplomski Učiteljski studij, preddiplomski i diplomski studij Ranoga i predškolskog odgoja i obrazovanja, preddiplomski studij Kineziologije te poslijediplomski specijalistički studij Inkluzivnog odgoja i obrazovanja) ima iskustvo organiziranja nastave u području odgoja i obrazovanja te je jedina visokoškolska ustanova koja se bavi obrazovanjem kadra u području odgoja i obrazovanja djece predškolske i osnovnoškolske dobi na području pet županija. Na taj način se profilirao kao jedan od vodećih čimbenika u promicanju kvalitete odgoja i obrazovanja.

Dakle, poslijediplomski doktorski studij ***Obrazovne znanosti i perspektive obrazovanja*** promiče suvremene znanstvene spoznaje iz ovoga područja. Glavni je cilj i svrha poslijediplomskoga doktorskog studija osposobljavanje studenata za obavljanje kompleksnih znanstvenoistraživačkih i visokostručnih poslova u području odgoja i obrazovanja. Osim što studij osposobljava polaznike za samostalno bavljenje znanstveno-istraživačkom djelatnosti, također pruža i mogućnost širokog profesionalnog djelovanja kao i praktične primjene u izradi različitih edukativnih programa.

Poslijediplomski doktorski studij pruža znanstvena i stručna znanja u profiliranju stručnjaka koji će se moći izravno uključiti na tržište rada, jednako na domaćem, kao i na međunarodnom tržištu, a na području za koje su se obrazovali.

# Povezanost predloženog studijskog programa s potrebama lokalne zajednice (gospodarstvom, poduzetništvom, civilnim društvom i slično)

Prema statističkim pokazateljima i parametrima koje su uzeli u obzir prilikom izračunavanja indeksa kvalitete odgoja i obrazovanja u odnosu na socijalno-ekonomske uvjete i razvijenost društva, UNESCO je smjestio Republiku Hrvatsku u tzv. „III kvadrant“ - države koje su u riziku od nepostizanja ciljeva do 2015., zajedno s nekim državama koje su u znatno lošijem socijalno-političkom položaju, poput Botswane, Iraka, Palestine, Mongolije, Vijetnama i Zimbabvea (UNESCO, 2008., 180.). Prema ukupnom napretku u podizanju kvalitete odgoja i obrazovanja, Republika Hrvatska je smještena na 31. mjesto, daleko iza Norveške, Švedske, Ujedinjenog Kraljevstva, Finske, Italije, Islanda, Švicarske, Francuske, Nizozemske, Danske, Austrije, Belgije... To znači da će Republika Hrvatska i dalje morati ulagati napore u promicanje kvalitetnijeg i suvremenijeg odgoja i obrazovanja zbog čega poslijediplomski doktorski studij dobiva na široj socijalnoj važnosti.

# Analiza zapošljivosti studenata nakon završetka studijskog programa

Analize o zapošljivosti studenata nakon završenog doktorskog studijskog programa ***Obrazovne znanosti i perspektive obrazovanja*** ne postoje jer je ovo prvi program takve vrste u Republici Hrvatskoj. U prilog mogućem povećanju zapošljivosti studenata ovoga poslijediplomskog doktorskog studija govori porast različitih problema s kojima se susrećemo u modernom društvu (povećanje broja djece s posebnim potrebama, nagli tehnološki i digitalni napredak, migrantska kriza, održivi razvoj i dr.), pri čemu se završenim polaznicima ovoga studija otvaraju nove mogućnosti aktivnog sudjelovanja u rješavanju postojećih problema iz različitih djelokruga (u vladinim i nevladinim sektorima, školama, institutima, dječjim vrtićima, jedinicama lokalne uprave i samouprave – gradski i županijski odjeli za društvene djelatnosti, kao i u privatnim poduzećima).

# Usporedba predloženog studijskog programa s domaćim i inozemnim akreditiranim programima uglednih visokih učilišta

U Republici Hrvatskoj postoje srodni programi doktorskoga studija iz područja društvenih znanosti, polja obrazovnih znanosti (prikazani u Tablici 1.). Uspoređujući navedene srodne programe u RH vidljiva su sljedeća zajednička obilježja: 1. svi programi posjeduju neku vrstu znanstveno-istraživačkoga modula kao temeljnog modula potrebnog za razvijanje kompetencija potrebnih za samostalno provođenje znanstvenog istraživanja i pisanja doktorskog rada; 2. specijalizacija prema preferencijama polaznika vidljiva je kroz: broj ponuđenih izbornih kolegija (koji se u različitim programima kreću od 16 do 24 kolegija) te kroz ponuđene sadržaje izbornih kolegija (čiji je naglasak stavljen na suvremene razvojne trendove); 3. samostalni znanstveno-istraživači rad (vidljiv u pisanju i objavljivanju znanstvenih i stručnih radova, sudjelovanju na znanstvenim skupovima); te 4. izrada i obrana doktorskoga rada.

|  |  |
| --- | --- |
| **Država** | **Naziv** |
| Hrvatska | Cjeloživotno obrazovanje i obrazovne znanosti (Učiteljski fakultet u Zagrebu) |
| Istraživanje u edukaciji u području prirodnih i tehničkih znanosti (Prirodoslovno-matematički fakultet u Splitu) |
| Nove paradigme obrazovanja (Sveučilište Jurja Dobrile u Puli) |
| Europa | Doctor of Education – Higher Education (University of Liverpool, Velika Britanija)  PhD in Education (London South Bank University, Velika Britanija) |
| PhD in Education - Taught (Mary Immaculate College, Irska) |
| Doctorate in educational sciences (Universidade de Évora, Portugal)  PhD in Education (Universidade Lusófona de Humanidades e Tecnologias, Portugal) |
| PhD in education (Universidad de La Laguna, Španjolska) |
| PhD in Education (Masaryk University Faculty of Arts, Češka) |
| Teaching and Learning (Individual doctorate), Ph.D. (University of Zurich, Švicarska)  Education Studies (Individual doctorate), Ph.D. (University of Zurich, Švicarska) |
| SAD | Doctor of Education in Interdisciplinary Educational studies (College of Education and Information Science, Long Island University) |
| Doctor of Education - Degree in Educational Leadership (College of Education & Human Development, The University of Texas at San Antonio) |
| Doctor of Education - Higher Education with Emphasis in Community College Administration (College of Education, Texas Tech University) |

Tablica 1. Usporedivost poslijediplomskih studijskih programaNa području Europe vodeća zemlje u obrazovanju ovoga kadra je Velika Britanija, ali i ostale razvijene zemlje EU-a nude veći broj različitih doktorskih studija iz područja obrazovnih znanosti. Zajedničko svim europskim programima je modul za stjecanje znanstvenih i istraživačkih kompetencija koji se prvenstveno sastoji od kolegija iz područja različitih metodologija, kao i kolegiji o primjeni raznih statističkih modela obrade podataka istraživanja. Velika Britanija nudi kolegije slične novom predloženom doktorskom studiju *Interdisciplinarno obrazovanje za izazove modernog društva*. Prvenstveno se radi o kolegijima koji se bave pitanjem utjecaja globalnih trendova na društvo, ali i na odgojno-obrazovne ustanove, o interdisciplinarnoj perspektivi u razmatranju problema inkluzije svih socijalno osjetljivih i marginaliziranih skupina, razmatranjem pitanja ljudskih prava i jednakosti i drugih etičkih problema. Ono što se dodatno nudi su izborni kolegiji vezani uz vodstvo različitih ustanova. U Portugalu je na ovim doktorskim studijima, osim usvajanja znanstveno-istraživačkih kompetencija, naglasak stavljan na usvajanje znanja o zajednici i kulturi u kojoj žive, kao i o utjecaju tehnološkog napretka za kulturu i društvo općenito. Španjolska integrira društveno relevantne teme kojima se bave doktorski programi u Velikoj Britaniji i Portugalu, ali nema usvajanja vještina vođenja. Naglasak je stavljen na sadašnje i buduće potrebe istraživanja u području obrazovanja, i to u društvenom kontekstu koji uključuje promjene i inovativnost, održivost, tehnološki razvoj, tolerira raznolikost, a usmjereno je na cjeloživotno obrazovanje za dobrobit modernoga društva.

Doktorski programi za stjecanje doktorata iz područja obrazovanih znanosti u Sjedinjenim Američkim državama prvenstveno se temelje na razvoju kritičkog mišljenja pružajući studentima široku interdisciplinarnu perspektivu iz problematike obrazovanja. Razmatraju se pitanja koja utječu na značajne promjene obrazovnih politika i prakse. Nudi se velika izbornost specifičnih tema koje student može u sklopu doktorskoga studija proučavati, kao što su razvojna perspektiva u obrazovanju djece, posebna pedagogija, inkluzija, uloga kulturalnog pluralizma i tradicijske kulture u obrazovanju djece, utjecaj novih tehnologija na razvoj djece i obrazovne ishode te izazove visokoga obrazovanja. Metodološkim modulom obuhvaćene su znanstvene kompetencije potrebne za uspješno pisanje doktorskoga rada. Poseban je naglasak stavljen na organiziranje, vođenje i upravljanje školama, kao najbrojnijim i najvećim odgojno-obrazovnim ustanovama, što je ujedno i glavna razlika u odnosu ne europske doktorske programe.

Iz prethodno iznesenih podataka vidljiva je konkretna potreba za usavršavanjem stručnjaka na području interdisciplinarnoga obrazovanja. Ciljane skupine polaznika su prvostupnici ranoga i predškolskoga odgoja i obrazovanja, magistri ranoga i predškolskoga odgoja i obrazovanja, magistri primarnoga obrazovanja, nastavnici i magistri edukacije iz nastavničkih usmjerenja zaposleni u osnovnim i srednjim školama, odgojitelji u učeničkim domovima, domovima za odgoj djece i mladeži i domovima za djecu bez odgovarajuće roditeljske skrbi kao i drugi pojedinci koji se u svojem svakodnevnom radu izravno susreću s problemima suvremenoga društva iz područja obrazovanja. Predloženi program doktorskoga studija usklađen je sa suvremenim znanstvenim i profesionalnim posebnostima obrazovnoga područja te nudi odgovor na aktualne obrazovne probleme kao i mogućnost razvoja obrazovnih znanosti kroz suvremena promišljanja i suvremene znanstvene tijekove.

**OPIS STUDIJSKOG PROGRAMA**

# Popis obveznih i izbornih predmeta s brojem sati aktivne nastave potrebnih za njihovu izvedbu i brojem ECTS bodova.

**NASTAVNI PLAN DOKTORSKOGA STUDIJA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Tablica 2. Popis obveznih i izbornih predmeta s brojem sati aktivne nastave potrebnih za njihovu izvedbu s brojem ECTS bodovaOPIS PROGRAMA** | | | | | | | |
| **Godina studija: I.** | | | | | | | |
| **Semestar: I.** | | | | | | | |
|  | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS[[1]](#footnote-1)** |
|  | **Teorije obrazovanja** | prof. dr. sc. Anđelka Peko  doc. dr. sc. Snježana Dubovicki  doc. dr. sc. Rahaela Varga | 20 | - | - | 5 | O |
| **Kurikularni pristup u kulturi odgojno-obrazovne ustanove** | prof. dr. sc. Vesnica Mlinarević  doc. dr. sc. Maja Brust Nemet | 20 | - | - | 5 | O |
|  | **Metodologija znanstvenoga rada** | prof. dr. sc. Anđelka Peko  doc. dr. sc. Snježana Dubovicki | 15 | - | 10 | 5 | O |
|  | Izborni predmet |  | \* |  |  | 4 | I |
|  | UKUPNO |  |  |  |  | 19 |  |

**POPIS IZBORNIH PREDMETA (I. SEMESTAR, I. GODINA)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | **Znanstvene metode u nastavi matematike** | prof. dr. sc. Zdenka Kolar-Begović  izv. prof. dr. sc. Ružica Kolar-Šuper | 10 | - | 10 | 4 | I |
| **Definiranje i istraživanje dramskog i lutkarskog obrazovanja** | prof. art. Mira Perić | 8 | 9 | 8 | 4 | I |
| **Suvremena vizualna umjetnost u obrazovnom sustavu** | izv. prof. dr. art. Goran Kujundžić | 10 | - | 10 | 4 | I |
|  | **Suvremeni pristupi obrazovanju učenika s razvojnim teškoćama** | izv. prof. dr. sc. Tena Velki | 10 | - | 10 | 4 | I |
|  | **Istraživanja u primijenjenim područjima kineziologije** | izv. prof. dr. sc. Tihomir Vidranski  doc. dr. sc. Zvonimir Tomac  doc. dr. sc. Josip Cvenić | 15 | - | - | 4 | I |

|  |  |  |  |  |  |  |  |
| --- | --- | --- | --- | --- | --- | --- | --- |
| **Godina studija: I.** | | | | | | | |
| **Semestar: II.** | | | | | | | |
|  | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | **Baštinske humanističke teme u odgoju i obrazovanju** | prof. dr. sc. Damir Matanović  izv. prof. dr. sc. Emina Berbić Kolar | 20 | - | - | 5 | O |
| **Kulturna baština u kurikulumu održivog razvoja** | prof. dr.sc. Edita Borić | 20 | - | - | 5 | O |
| Izborni predmet |  | \* |  |  | 4 | I |
| Izborni predmet |  | \* |  |  | 4 | I |
| Rad na tezama / Istraživačka aktivnost | Mentor |  |  |  | 15 |  |
| Bodovi za publikaciju |  |  |  |  | 8 |  |
|  | UKUPNO |  |  |  |  | 41 |  |

\*Izborni kolegiji izvode se prema satnicama prikazanim u shematskom prikazu popisa izbornih predmeta

**POPIS IZBORNIH PREDMETA (II. SEMESTAR, I. GOD)**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | **Bioetički senzibilitet u odgoju i obrazovanju za održivi razvoj** | prof. dr. sc. Irella Bogut  doc. dr. sc. Ivica Kelam | 15 | - | - | 4 | I |
| **Jezik i identitet u odgoju i obrazovanju** | izv. prof. dr. sc. Emina Berbić Kolar | 15 | - | - | 4 | I |
|  | **Digitalno građanstvo i elektroničke usluge u obrazovanju** | izv. prof. dr. sc. Ivana Đurđević Babić | 10 | - | 10 | 4 | I |
|  | **Međunarodno i interkulturalno obrazovanje** | izv. prof. dr. sc. Marija Sablić | 15 | - | - | 4 | I |
|  | **Javno izlaganje znanstveno-istraživačkoga rada na engleskom jeziku / Academic Presentations in English Language** | izv. prof. dr. sc. Željka Flegar | 5 | 15 | 10 | 4 | I |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Godina studija: II.** | | | | | | | | |
| **Semestar: III.** | | | | | | | | |
|  | **PREDMET** | | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | Individualni rad s mentorom | | Mentor |  |  |  | 5 | I |
| Sudjelovanje s izlaganjem na znanstvenim skupovima: 3 domaća ili 1 međunarodna konferencija, radionice | | Mentor |  |  |  | 15 | O |
|  | Rad na tezama / Istraživački rad s mentorom | | Mentor |  |  |  | 10 | O |
|  | | UKUPNO |  |  |  |  | 30 |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Godina studija: II.** | | | | | | | | |
| **Semestar: IV.** | | | | | | | | |
|  | | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | Individualni rad s mentorom | | Mentor |  |  |  | 5 | I |
| Sudjelovanje s izlaganjem na znanstvenim skupovima: 3 domaća ili 1 međunarodna konferencija, radionice | | Mentor |  |  |  | 15 | O |
|  | Priprema i javno predstavljanje sinopsisa doktorskog rada | | Mentor |  |  |  | 10 | O |
|  | UKUPNO | |  |  |  |  | 30 |  |
| **Godina studija: III.** | | | | | | | | |
| **Semestar: V.** | | | | | | | | |
|  | **PREDMET** | | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | Individualni rad s mentorom | | Mentor |  |  |  | 5 | I |
| Sudjelovanje s izlaganjem na znanstvenim skupovima: 3 domaća ili 1 međunarodna konferencija, radionice | | Mentor |  |  |  | 15 | O |
|  | Rad na tezama / Istraživački rad s mentorom | | Mentor |  |  |  | 10 | O |
|  | UKUPNO | |  |  |  |  | 30 |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Godina studija: III.** | | | | | | | |
| **Semestar: VI.** | | | | | | | |
|  | **PREDMET** | **NASTAVNICA/NASTAVNIK** | **P** | **V** | **S** | **ECTS** | **STATUS** |
|  | Individualni rad s mentorom | Mentor |  |  |  | 5 | I |
| Sudjelovanje s izlaganjem na znanstvenim skupovima: 3 domaća ili 1 međunarodna konferencija, radionice | Mentor |  |  |  | 15 | O |
| Obrana teme disertacije | Mentor |  |  |  | 10 | O |
| UKUPNO |  |  |  |  | 30 |  |
| **SVEUKUPNO** |  |  |  |  | **180** |  |

Program se realizira kroz 6 semestra. Tijekom prva dva semestra naglasak je na znanstveno-istraživačkim znanjima nužnim za uspješnu samostalnu izradu doktorskoga rada, a koji se realiziraju u obveznim i izbornim kolegijima, kroz izvršavanje predviđenih obveza i polaganje ispita. Tijekom druge godine stavljen je naglasak na specifičnim kompetencijama koje će studenti (uz mentoriranje) moći primijeniti u svom znanstveno-istraživačkom radu u području vlastitih interesa, radnom mjestu ili instituciji u kojoj imaju mogućnost izravnog rada s djecom (udrugama i sl.). Također, krajem druge godine, student će pristupiti pokretanju postupka prijave teme doktorskoga rada, a tijekom četvrtog semestra student je dužan obraniti nacrt doktorskoga istraživanja.

Student upisuje 5 obveznih kolegija u vrijednosti od 25 ECTS bodova koji uključuju opće pristupe odgoju i obrazovanju, kvalitetu rada u odgojnim i obrazovnim institucijama te metodologiju znanstvenoga rada, a u 2. semestru obvezni se kolegiji usmjeravaju na baštinske teme u humanistici i prirodnim znanostima kao glavnoj specifičnosti ovoga doktorskoga studija.

Tijekom prve i druge godine studija studentu je ponuđeno 10 izbornih kolegija (40 ECTS bodova) od kojih, studenti biraju tri izborna kolegija, u prvom semestru jedan, od ponuđenih 5, te u drugom semestru 2 od ponuđenih 5. Izborni kolegiji će omogućiti individualizaciju studija jer će svaki student moći odabrati kolegij u odnosu na osobne istraživačke interese. Izborni kolegiji se odnose na pojedina problemska područja odgoja i obrazovanja; umjetničko područje, kineziološko područje, matematičko područje, područje primjene IKT-a u odgoju i obrazovanju, područje rada s djecom s teškoćama u razvoju, međunarodno i interkulturalno obrazovanje, položaj jezika u odgoju i obrazovanju.

S obzirom na to da poslijediplomski sveučilišni doktorski studij pretpostavlja i studentski angažman u znanstveno-istraživačkim aktivnostima one će biti prisutne tijekom cijeloga studija. Tako će istraživačko i znanstveno motrište rada biti obuhvaćeno istraživanjem literature i pisanjem seminarskih radova (što je posebno naglašeno kroz tri kolegija u prva dva semestra studija), pisanjem znanstvenih radova te izlaganjima na znanstvenim skupovima kojima je svrha poticanje meta-kompetentnosti polaznika i naposljetku, samostalnom izradom doktorskoga rada.

U odnosu na razine znanja i kompetencije, obvezni kolegiji odgovaraju prvoj razini znanja i općim/temeljnim kompetencijama, izborni kolegiji drugoj razini znanja i specifičnim kompetencijama, dok znanstveno-istraživačka aktivnost pripada također drugoj razini znanja, uz generičke kompetencije na meta-razini.

Studij je organiziran prema načelu ECTS bodovnog sustava. Pri tome se mogu razlikovati 3 skupine bodova:

* bodovi koji se odnose na obvezne i na izborne kolegije,
* bodovi koji se odnose na mentorsko praćenje rada kroz cijelo trajanje studija (izrada seminarskih radova, konzultacije s mentorom, izrada nacrta i obrane doktorskoga rada),
* bodovi koji se odnose na izvannastavne znanstveno-istraživačke aktivnosti (izlaganje na znanstvenim skupovima i konferencijama, objavljivanje u znanstvenim časopisima).

Tijekom studija studenti su obvezni prikupiti 180 ECTS bodova. Bodovi se trebaju prikupiti:

* ispunjavanjem zahtjeva obveznih kolegija (25 ECTS bodova),
* ispunjavanjem zahtjeva izbornih kolegija (12 ECTS bodova),
* bodovi za publikaciju (8 ECTS bodova),
* individualni rad s mentorom (20 ECTS bodova),
* istraživački rad s mentorom (35 ECTS bodova),
* sudjelovanje s izlaganjem na znanstvenim skupovima: 3 domaća ili 1 međunarodna konferencija, radionice (60 ECTS bodova),
* priprema i javno predstavljanje doktorskoga nacrta (sinopsisa) (10 ECTS bodova),
* obranom doktorskog rada (10 ECTS bodova).

Tijekom tri godine studija student mora steći minimalno 180 ECTS bodova, kombinirajući različite oblike pohađanja nastave i druge aktivnosti predviđene programom.

Na prvoj se godini svakom studentu dogovorno imenuje mentor koji ga prati tijekom studija. Mentor može biti jedan od sveučilišnih nastavnika koji sudjeluju u izvođenju redovnih i/ili izbornih kolegija na poslijediplomskom sveučilišnom doktorskom studiju. Zadatak mentora je praćenje i usmjeravanje akademskog napretka studenta kroz pomoć u odabiru izbornih kolegija i drugih sadržaja doktorskoga studija. Mentor također ocjenjuje i dva seminarska rada iz teme doktorata. Mentor studija ujedno je i mentor za izradu doktorskoga rada.

Za upis u drugu godinu studija student mora prikupiti najmanje 40 ECTS bodova s obvezom polaganja ispita svih obveznih kolegije s prve godine.

Za upis u treću godinu studija student mora prikupiti najmanje 45 ECTS bodova s obvezom izvršavanja svih obveznih zaduženja i polaganja ispita svih kolegija s prve godine.

Student može pristupiti završnom ispitu (obrani doktorskoga rada) nakon što je ispunio sve studentske obaveze i položio sve ispite (stekao minimalno 170 ECTS bodova).

**Popis nastavnika i suradnika koji će sudjelovati u radu doktorskoga studija**

**Tablica 5. popis nastavnika i suradnika koji će sudjelovati u radu doktorskoga studija**

|  |
| --- |
| **Ime i prezime mentora** |
| prof. dr. sc. Anđelka Peko |
| prof. dr. sc. Irella Bogut |
| prof. dr. sc. Edita Borić |
| prof. dr. sc. Zdenka Kolar-Begović |
| prof. dr. sc. Damir Matanović |
| prof. dr. sc. Vesnica Mlinarević |
| prof. art. Mira Perić |
| izv. prof. dr. sc. Emina Berbić Kolar |
| izv. prof. dr. sc. Ivana Đurđević Babić |
| izv. prof. dr. sc. Željka Flegar |
| izv. prof. dr. sc. Ružica Kolar-Šuper |
| izv. prof. art. Goran Kujundžić |
| izv. prof. dr. sc. Marija Sablić |
| izv. prof. dr. sc. Tena Velki |
| izv. prof. dr. sc. Tihomir Vidranski |
| doc. dr. sc. Maja Brust Nemet |
| doc. dr. sc. Josip Cvenić |
| doc. dr. sc. Snježana Dubovicki |
| doc. dr. sc. Ivica Kelam |
| doc. dr.sc. Zvonimir Tomac |
| doc. dr. sc. Rahaela Varga |
| **UKUPNO = 21** |

1. Upisuje se **O** ukoliko je predmet obvezan ili **I** ukoliko je predmet izborni.

   Izborni kolegiji izvode se prema satnicama prikazanim u shematskom prikazu popisa izbornih predmeta [↑](#footnote-ref-1)